**7**

**PROFIL PEKERJAAN**

BIDANG PEKERJAAN : PENGURUSAN MASJID

**SEKTOR : PENDIDIKAN DAN PERKHIDMATAN LATIHAN**

1. **Pengenalan**

Pengurusan Masjid merupakan satu bidang perkhidmatan yang mengurus, memperkasa dan melancarkan pentadbiran masjid. Sebagai sebuah institusi yang berperanan membangun dan membentuk insan yang seimbang dari sudut rohani dan jasmani, maka adalah sangat perlu dibangunkan terlebih dahulu individu-individu yang akan terlibat dalam sektor pengurusan dan pentadbiran institusi ini.

Tujuan dokumen ini dibangunkan adalah untuk melahirkan modal insan yang mampu menjadi pengurus dan pentadbir dalam menggerakkan fungsi dan peranan masjid sebagai institusi pembangunan ummah yang berkualiti dan berjiwa Rabbani. Keperluan tenaga kerja mahir sebagai pengurus dan pentadbir masjid sangat diperlukan selari dengan hasrat kerajaan untuk memperkasakan peranan institusi masjid sebagai satu syiar Islam yang sangat efektif dalam membentuk masyarakat dan ummah.

Pada tahun 2016 terdapat **6085** buah masjid (Sumber: [*http://www.islamgrid.gov.my/mosque/*](http://www.islamgrid.gov.my/mosque/)) seluruh Malaysia yang dikawal selia oleh Jabatan Kemajuan Islam Malaysia (JAKIM) dan Jabatan-jabatan Agama Islam Negeri (JAIN). Masjid-masjid ini dikemudiannya dikelaskan kepada Masjid Negeri, Masjid Daerah dan Masjid Kariah. Masjid Negeri di kendalikan oleh Pembantu Hal Ehwal Islam (S17) sehingga Pegawai Hal Ehwal Islam (S54) manakala masjid kariah dikendalikan oleh individu-individu yang dilantik oleh ahli kariah yang memiliki pelbagai peringkat pendidikan dan dibayar elaun oleh Majlis Agama Islam Negeri (MAIN). Sebagaimana maklum, selain daripada masjid-masjid yang berada di bawah seliaan JAKIM dan JAIN, terdapat juga masjid-masjid yang dimiliki oleh badan-badan korporat, berkanun, swasta, institusi-institusi pengajian tinggi awam dan swasta. Kebiasaanya setiap masjid perlu mempunyai minimum 2 orang bilal dan 2 orang imam

Masjid pada hari ini berfungsi sebagai *“one stop centre”* atau pusat sehenti, memerlukan sumber tenaga manusia yang mahir dengan pelbagai bidang kemahiran. Keperluan ini amat mendesak untuk memastikan kelangsungan fungsi masjid kepada masyarakat. Individu-individu yang bertanggungjawab dalam mengurus dan mentadbir masjid terdiri daripada imam, bilal dan siak tidak boleh lagi memadai hanya kepada fungsi tradisi mereka sebagai imam dalam solat, melaungkan azan bagi bilal bahkan kemahiran mereka harus ditambah meliputi pelbagai bidang pengurusan dan pentadbiran supaya masjid yang diurus akan bergerak fungsinya seiring dengan perubahan dan keperluan semasa umat.

Melihat kepada jumlah masjid yang ada di seluruh Malaysia pada hari ini, pastinya ramai sumber manusia yang diperlukan bagi mengurus dan mentadbir masjid. Namun, sumber manusia yang diperlukan ini perlu dilengkapkan dengan kemahiran yang lengkap dan menyeluruh.

**Rasional**

1. Membolehkan para pelajar tahfiz al-Quran dari institusi-institusi swasta yang sebelum ini tidak mempunyai sijil bertaraf Nasional mendapat pengiktirafan di peringkat kebangsaan dan seterusnya menjadi sumber tenaga mahir dalam pengurusan dan pentadbiran masjid.
2. Menyediakan tenaga kerja yang lengkap dengan kemahiran **intelektual** dan **praktikal** berdasarkan **Standard Kemahiran Pekerjaan Kebangsaan (NOSS)** yang  akan dibangunkan oleh pakar-pakar industri agar mereka lebih yakin dan bersemangat untuk memainkan peranan dalam mengurus dan mengimarahkan masjid.
3. Menaiktaraf pandangan masyarakat umum terhadap keupayaan institusi masjid melalui fungsinya di dalam menyediakan perkhidmatan dalam bidang agama, pendidikan, dan sosial.
4. Meningkatkan produktiviti dan kualiti perkhidmatan di masjid.

**Pra-syarat**

Keperluan minimum bagi mereka yang berminat untuk mengikuti kursus ini adalah seperti berikut:

* Beragama Islam
* Berumur sekurang-kurangnya 16 tahun dan ke atas
* Keutamaan diberi kepada mereka yang telah menghafaz al-Quran sekurang-kurangnya enam (6) juzuk
* Mengetahui asas al-Quran dan Fardhu Ain
* Sihat tubuh badan
* Tidak mempunyai penyakit kronik
* Sekurang-kurangnya mempunyai IQ pada tahap sederhana
* Berminat untuk mengikuti perkhidmatan ini

1. **Skop Kerja**

Perantis dipertanggungjawabkan untuk melakukan kerja-kerja rutin pengurusan masjid yang meliputi Pengajaran Tahfiz Al-Quran Dan Tajwid (Hafazan Juzuk 30, 1 hingga 4), Pengajaran Tahfiz Al-Quran Dan tajwid (Hafazan Juzuk 5 hingga 9), Pengimarahan Masjid, Pengajaran Asas Fardu Ain, Khidmat Masyarakat, Aplikasi ICT dan Penyelenggaraan Infrastruktur dan Prasarana

1. **Suasana Kerja**

Keadaan pekerjaan dalam Perkhidmatan Pengurusan Masjid, akan berkhidmat dan bekerja di masjid-masjid bagi membantu mengendalikan keperluan pengurusan dan pentadbiran institusi masjid. Bidang pekerjaan ini memerlukan komitmen yang tinggi kerana kondisi kerja tanpa mengira waktu serta terdedah kepada berbagai cabaran dan kerenah sosial masyarakat. Individu yang bekerja di dalam bidang ini juga perlu mempunyai tahap kesihatan yang baik, ketahanan mental dan fizikal serta bersedia bekerja di mana-mana sahaja lokasi masjid termasukah di kawasan pedalaman.

1. **Prospek Kerjaya**

**Pasaran Tempatan**

Sektor perkhidmatan pengurusan masjid dijangka semakin berkembang dalam tahun-tahun kebelakangan ini dengan bertambahnya bilangan masjid-masjid baru dan surau-surau yang dinaik taraf kepada masjid. Faktor ini didorong oleh keperluan yang semakin meningkat terhadap peningkatan perkembangan syiar Islam .Oleh itu, pasaran untuk perkhidmatan pengurusan masjid di Malaysia bersedia untuk berkembang dalam masa terdekat.

Kerjaya di dalam pengurusan masjid ini mempunyai prospek yang luas dan tidak terhad di dalam sektor pengurusan masjid sahaja. Kompetensi yang ada dalam SKPK ini membolehkan pihak majikan menentukan skop kerja serta fungsi sesuatu bidang jawatan yang berkaitan.

Antara industri lain yang boleh diceburi melalui latihan dalam bidang pengurusan masjid ini adalah seperti berikut:

* *Institusi Perkhidmatan Awam Dan Swasta*
* *Institusi Sosial Dan Kemasyarakatan*
* *Institusi Pendidikan Awam Dan Swasta*
* *Industri Pembuatan Dan Pemasaran*
* *Industri Hiburan dan Penyiaran*

**Pasaran Antarabangsa**

Berdasarkan perkembangan semasa, perkhidmatan pengurusan masjid mempunyai permintaan di peringkat global bagi mengembangkan syiar Islam di negara-negara berkenaan yang mempunyai Masyarakat Islam. Antaranya kepada masyarakat Islam di Singapura, Filipina, New Zealand, Australia, Irian Jaya, Benua Afrika, Benua Eropah dan Amerika Latin.

1. **Kelayakan**

Dokumen ini dibangunkan berdasarkan Standard Kemahiran Pekerjaan Kebangsaan (NOSS) Pengurusan Masjid (ET-020-3:2015) ). Perantis dikehendaki untuk memenuhi tempoh latihan selama 2 tahun dalam program latihan Pengurusan Masjid ini. Perantis yang berjaya melengkapkan keperluan NOSS dalam bidang latihan Pengurusan Masjid ini akan dianugerahkan dengan Sijil Kemahiran Malaysia Tahap 3.